
Dimdim, romana Erebê Şemo ya sêyemîn e. Erebê Şemo, ji xeynî Dimdimê sê romanên din 
ên bi navê “Şivanê Kurmanca, “Jiyana Bextewar” û “Hopo” nivîsîne. Romana Dimdim, di sala 
1969an de hatiye weşandin. Raboriya weşandina Dimdimê wiha ye. Roman, di sala 1969an de li 
Êrîvanê ji aliyê Weşanên Heypethtratê ve tê weşandin. Ev çap 572 rûpel in. Di sala 1972an de 
roman bo Rûsî bi navê Krêpost Dimdim (Kelha Dimdim) tê weşandin. Erebê Şemo û L. 
Ostogorskay roman wergerandine Rûsî û Weşanên Destkay Lîteratura jî li Moskowê çap kiriye. 
Ev çapa yekemîn a Rûsî 208 rûpel in. Piştî çapa yekemîn di sala 1976î de çapa duyemîn a romanê 
tê weşandin. Ev çap jî 208 rûpel in. Di sala 1974an de roman ji aliyê Erebê Şemo û N. Gorskay 
ve bo Rûsî hatiye wergerandin. Weşanên Destkay Lîteratura di sala 1974an de li Moskowayê vê 
wergerê çap dike. Werger ji 208 rûpelan pêk tê. Di sala 1978an de roman bi navê Dimdim bo 
Ermenîkî tê wergerandin û li Rewanê tê weşandin. Werger 218 rûpel in. Roman di sala 1983an 
de li Stokholmê, bi tîpên latînî ji aliyê Weşanên Roja Nû ve tê çapkirin. Di sala 1984an de Şukur 
Mistefa romanê werdigerîne zaravayê Soranî. Ev werger ji aliyê Qorî Zanyarî Kurd ve bi navê 
Dimdim li Bexdayê tê çapkirin. Werger 316 rûpel in. Di sala 2007an de Weşanên Lîs li Amedê 
bi navê Dimdim romanê diweşîne. Çap ji 256 rûpelan pêk tê. 


Her sê romanên din ên Erebê Şemo, mijarên xwe ji bûyerên, li gorî dema nivîsê, aktuel 
digirin. Mijarên di van romanan de tên gotin yan Şemo bi xwe dîtiye yan jî nifşa pêşiya wî dîtiye. 
Lê Dimdim mijara xwe li gorî dema nivîsê ji bûyereke dîrokî ya ji du sed û pêncî salan kevintir 
digire. Şemo, bi vê romanê cara yekemîn bûyereke dîrokî kiriye mijara romanên xwe. Ev bûyer 
di sedsala 17an de li Çîyayê Dimdimê û derdora wî pêk hatiye. Weşandina vê romanê bûyereke 
berbiçav bû ku nivîsandina bedew a bûyereke dîrokî ya ewilîn e. Ne ku bi tenê di nav Edebiyata 
Kurdên Sovyetê de lê di ya tevehiya Kurdan de. Dimdim çiyayekî rojhilatê Kurdistanê ye. 
Destana Dimdim, bi sedan salan di nav gel de, di civatan de, di şevbihûrkan de ji aliyê dengbêjan 
ve bi awayekî menzûm hatiye vegotin. Ji bo romanê weke hîm destan, beyt û serhatiya zargotina 
gelê kurd a bi nav û deng Kela Dimdim hatiye weşandin. Ev beyt û serhatiya di nav zargotina 
kurdên Sovyetê de pir hezkirî ye. Li odeyan, di nav civatan tim dihate gotin. Çîrokbêjan him bi 
stran him jî bi cureyê şîrovekirinê digotin. Ev destan di rodyoya Êrîvanê de jî hatiye weşandin. 

International Journal of Kurdiname 
Issue: 6 April 2022 





Ebubekir GÖREN 






Ev destan ji aliyê helbestvan Fêrikê Ûsiv ve weke radyokompozîsyon hatiye amade kirin û bi 
radyoya Êrîvanê salên dirêj hatiye dayîn. Bi van taybetiyên xwe şerê Dimdim di nav gel de 
bûyereke navdar e. Ji ber wê jî gelek waryantên wê hebûne. Ev waryantên destanê yên ji aliyê 
dengbêjan ve dihatin gotin, gelek taybetî û bûyerên awarte dihewandin. Şemo, ev waryant hemû 
nirxandine û ew bûyer kiriye mijara romaneke nûjen. Wî, taybetî û bûyerên awarte ji çîrokê 
derxistiye û bûyer gîhandiye terza romanê. Romanûs ew çîrokên xeyalî, fantastîk ku di destana 
gelêrî de hene derheqê dîtina zêran, çêkirina kelê, li dor navê peyva “çengzêrîn”! 
yên nayên bawerkirin daye aliyekî, ji romanê derxistiye, naverokeke hawaskar a realîst 
afirandiye. Serkeftin û ciyawaziya romana Şemo jî ji vir tê. Ji ber ku gelek varyantên wê ji aliyê 
kurdzanan ve ji nav gel hatine nivîsandin û çapkirin. Hinek helbesvtanên Kurdên Sovyetê gotine 
ew veçêkirin e û ji xwe re kirine helbest û destan. Lê pêwîst e bi heqî bê gotin ku qîmetê wan 


û bûyerên din, 


nivîsarên ku li ser naveroka beyt û serpêhatiyên gelêrî ji aliyê nivîskarên Kurdên Sovyetê ve 
hatine nivîsandin pir nizm e. Hema bêje ji her aliyê efirandariyê ve ew ji yên gelêrî dadixin. 
Gerekê bi rastî bê gotin romana Erebê Şemo ji wan cuda dibe... Mezmezka destana gelêrî di 
romanê de hatiye xweyîkirin. Bûyer, nexş, ewaz tev dora wê mezmezkê hûnandiye. Xemleke 
kurmancî ya bi dilê xwe lê kiriye û heykelekî edebî yê nemir ji gelê xwe re afirandiye. Şemo, 
piştî ku mijar aniye forma romanê, îcar vegotina xwe jî li gorî rêbazên romanê hûnandiye. Wî, bi 
peyvan di romanê de karakterên xwe ewqas bi hostatî xêz kiriye ku xwendevan dibêje qey wan 
hemûyan ji nêz ve nas dike. Ew, wan lehengan him bi taybetiyên wan ên fîzîkî him jî yên takekesî 
û fikrî gelek baş xêz dike. Di romana wî de ji xeynî Xanoyê Çengzêrîn xwendevan rastî gelek 
qehremanên hizkirî tên, yên mîna Hemze Çawîş, Xaçoyê Ermenî ku topan çêdike. Koçoyê Kal, 
Mîr Sadiq, Şêx Zade, Cewzo, Sêvdînê Lawê Xano, Zadîna Jina Posto, Dîlber û gelekên din... 
Wisan jî li ber xwendevanan tê bibêjî derê dîwana Şahê Ecem, Şah Ebas vedibe. Li wir jî rastî 
tirs û xofê, qelpîtiyê, kînê, neyartiyê tên. 


Di romanê de Şemo bi temamî ji vegotina binezm dest bernedaye. Wî, di rûpelên 
romanê de cî daye gelek helbest û stranên derbareyî mijarê de. Bi vî awayî wî him berdewamiya 
vegotinê pêk aniye him jî xwendevan ji tama vegotina binezm haydar kiriye. Balkêş e ku di vê 
romanê de Erebê Şemo gelek kilam û helbest jî bi kar aniye. Di van helbestan de hestên 
qehremanan tên zimên, di stranan de evîndarî vedije û her wisan şer û qehremanî, trajedî, 
şikestina berxwedana kelê, şewitandina xan û malên Kurdan, xwe kuştina qehremanan tê zimên. 
Erebê Şemo bi alikariya helbest û stranan nahêle ku xwendekar aciz bibe û herikbariya berhemê 
bişkê. Serkeftineke din a Erebê Şemo di romana Dimdim de ew e ku Şemo, mekan û bûyer jî bi 
awayekî pir serkeftî teswîr kirine û li ber çavên xwendevan şênber kirine. Di romanê de Kela 
Dimdimê bi çarsû, bazar, dikan, qawexane, hostexane, kuçe û meydanên xwe mîna dîdemeke 
zindî tîne ber çavên xwendevanan. Nivîskar ew wisan nitirandine ku tê bibêjî bajarekî hasê yê 
bedew ê biçûk e. Li dorê gund û eşîrên Kurdan e. Xelkê xebathez bi kar û barên xwe ve mijûl in. 
Sira mezinayî û serkeftina Xanê Çengzêrîn ew e ku ew li aliyê heqiyê û qenciyê ye. Xwestina wî 
edlayî û aramiya welatê wî ye. Yekîtî û tifaqa xelkê Kurd kirine mîna kulmeke pola. Kurd ji xeynî 
biratiyê, wekheviyê û jiyana “edil tu tiştî ji kesî naxwazin û nahêlin tu qewet azadiya wan ji wan 
bistîne. Lê aliyek kela dimdimê azadîhez e, aliyê din di Tehrana rengîn de Şahê ecem ê devxwînî 


1Ji bo serokê Kela Dimdimê Xano bêjeya çengzêrîn tê bikaranîn. Tê gotin ku Xano, di dema çêkirina kelê de bi 
çengan zêr li karker û hostayan belav kiriye loma jî ev nav lê hatiye dayîn. 

bi qetil û qan e. Daweta Şah e. Xwedê dizane daweta wî ya çendan e. Bûk keçeke çardeh salî ye. 
Di dawetê de jî Şah û neyarên Kurdan derheqê wêrandina Kela Dimdimê de difikirin. Şênbûn û 
azadiya wî warê Kurdan tirs û kîn kiriye dilê Tehranê de. Bi riya casûsan, bi dek û fenan, bi zorê 
û kuştinê bi hevkariya tevî Sultanê Romê... Her mecal tê ceribandin ku Kurdan di nav xwînê de 
bipelçiqînin. Nivîskar bi nimûneyan xwendevanan dide bawer kirin ku eger tifaq di nav Kurdan 
de hebe kurd pişta hev bigirin, li hev xwedî derkevin kes bi wan nikare. 


Bi van taybetiyan Dimdim, romana herî serkeftî ya Erebê Şemo ye. Şemo, bi vê romanê 
hostatiya xwe ya di warê romanûsiyê de îspat kiriye. Romana xwe li gorî rêbazên romana nûjen 
hûnandiye û ew kiriye yek ji girîngtirîn berhemên wêjeya Kurdî. 





